দিদির দরজায় কড়া নাড়বেন বৌদি!
ভবানীপুর কেন্দ্রে মমতা বন্দ্যোপাধ্যায়ের বিরুদ্ধে কংগ্রেসের প্রার্থী হয়েছেন দীপা দাশমুন্সি। মমতার খাসতালুক ভবানীপুরে ইতিমধ্যেই প্রচার শুরু করে দিয়েছেন প্রিয়রঞ্জন দাশমুন্সির স্ত্রী। ওয়ার্ড ভিত্তিক মিছিল করছেন। তেমনই ওই বিধানসভা কেন্দ্রে দীপা বাড়ি বাড়ি গিয়ে প্রচারও করছেন। তাঁর কেন্দ্রেই মমতার বাড়ি। এবার খোদ মুখ্যমন্ত্রীর বাড়ি গিয়ে প্রচারের কথাও ভাবছেন দীপা। তাঁর কথায়, ‘‘ওই বাড়ির বসবাসকারীরাও তো আমার বিধানসভা কেন্দ্রের ভোটার। তাই সেখানে ভোট চাইতে যেতেই পারি।’’ ভবানীপুর কেন্দ্রের বাম এবং কংগ্রেস জোটের প্রার্থী জানিয়েছেন, মুখ্যমন্ত্রীর বাড়ির সামনে দিয়ে মিছিলের ভাবনাও তাঁর রয়েছে। তবে মমতার পাড়ায় বাড়ি বাড়ি গিয়ে প্রচার করা হবে, না কি মিছিল করা হবে, তা নিয়ে অবশ্য এখনও স্পষ্ট কোনও সিদ্ধান্ত নেননি দীপা।
৩০ বি হরিশ চ্যাটার্জি স্ট্রিটের বাসিন্দা মুখ্যমন্ত্রী। ফলে সেখানে জেড প্লাস ক্যাটেগরির নিরাপত্তা রয়েছে। তাই ওই রাস্তা দিয়ে অর্থাৎ, মুখ্যমন্ত্রীর বাড়ির সামনে দিয়ে মিছিল করতে গেলে আলাদা করে অনুমতির প্রয়োজন পড়ে। সে কারণে ওই এলাকা দিয়ে মিছিল করার জন্য নির্বাচন কমিশনের কাছে আবেদন করার কথা ভাবছেন দীপা। যেহেতু অনুমতির বিষয়টি তাঁর হাতে নেই তাই মুখ্যমন্ত্রীর বাড়ির সামনে দিয়ে মিছিল হবে, না কি ওই পাড়ায় বাড়ি বাড়ি গিয়ে প্রচার করা হবে, তা নিয়ে এখনও সিদ্ধান্ত নিতে পারেননি তিনি।
তবে মুখ্যমন্ত্রীর বাড়িতে গিয়ে যদি শেষপর্যন্ত ভোট চাইতে দেখা যায় কংগ্রেস প্রার্থীকে, তাহলে তা একটা বড়মাপের চমক হবে বলেই মনে করছেন রাজনীতির কারবারিদের একাংশ। যদিও রাজনীতির কারবারিদের অন্য অংশের মতে, শুধু চমক নয়। সেক্ষেত্রে গোটা রাজ্যের জোট সমর্থকদের বার্তা দিতে পারবেন ভবানীপুরের জোট প্রার্থী। যদিও দীপা-ঘনিষ্ঠেরা ওই পরিকল্পনাকে চমক হিসাবে দেখছেন না, দেখছেন সৌজন্য হিসাবে। তাঁদের মতে, যা রাজ্য রাজনীতিতে ক্রমশ ‘বিরল’ হয়ে উঠছে।
রাজনীতির কারবারিদের একাংশের মতে, মুখ্যমন্ত্রীর বাড়ির সামনে দিয়ে দীপা মিছিল করলে শুধু যে তৃণমূলের উপর ‘চাপ’ তৈরি হবে তা-ই নয়, প্রচারের ক্ষেত্রেও তা হবে ‘মাস্টার স্ট্রোক’। ওই মিছিল হলে জোট প্রার্থীরা ছাড়াও বাম এবং কংগ্রেসের নেতা-কর্মীদের কাছেও বার্তা যাবে।
রাজনীতির কারবারিদের একাংশের মতে, প্রিয়রঞ্জনের সঙ্গে মমতার ‘মসৃণ’ সম্পর্ক থাকলেও তৃণমূলনেত্রীর প্রবল সমালোচক হিসাবেই রাজ্য রাজনীতিতে পরিচিত দীপা। সেখানে দীপা মমতার বাড়িতে গিয়ে প্রচার করলে তা অন্য মাত্রা পাবে। বিধানসভা ভোটের প্রচারে নেমে বারবার মমতাকে নিশানা করেছেন দীপা। তা সে দুর্নীতির প্রসঙ্গে হোক বা প্রতিশ্রুতি পূরণে সরকারের ব্যর্থতা। মমতা সম্পর্কে বিভিন্ন সময়ে কটাক্ষও করেছেন ভবানীপুর কেন্দ্রের কংগ্রেস প্রার্থী। কিন্তু তাঁর বিরুদ্ধে দীপার প্রার্থী হওয়া প্রসঙ্গে প্রকাশ্যে এখনও সেভাবে কোনও মন্তব্য শোনা যায়নি মমতার মুখে। তিনি বাম-কংগ্রেস জোটকেই আক্রমণ করেছেন।
প্রসঙ্গত, এর আগে কামদুনি থেকে কাকদ্বীপ পর্যন্ত রূপা গঙ্গোপাধ্যায়ের নেতৃত্বে পদযাত্রা করে রাজ্য বিজেপি’র মহিলা মোর্চা। মুখ্যমন্ত্রীর বাড়ি সংলগ্ন ব্রিজের উপর দিয়ে পদযাত্রার কথা ছিল। কিন্তু তার অনুমতি মেলেনি। রাজনীতির কারবারিদের মতে, এবার মুখ্যমন্ত্রীর বাড়ির সামনে দিয়ে মিছিল করার ক্ষেত্রেও অনুমতির জন্য যথেষ্ট বেগ পেতে হবে দীপাকে।
এরইমধ্যে ভবানীপুরে প্রচার শুরু করার পর কংগ্রেসের দাবি, ওই বিধানসভা কেন্দ্রের অন্তর্গত ৭৭ নম্বর ওয়ার্ড এলাকার তৃণমূল কর্মীদের অনেকেই দীপার হয়ে কাজ করছেন।